
ՀՀ Շիրակի մարզ                                                      04 դեկտեմբեր, 2025 թ.
Ք. Գյումրի, Վարդանանց հր.1                                        ժամը՝ 15։00

2025 թվականի դեկտեմբերի 4-ին, ժամը՝ 15:00-ին, Գյումրու համայնքապետարանի վարչական շենքում (Վարդանանց հր. 1, 2-րդ հարկ, ավագանու նիստերի դահլիճ) կայացավ հանրային բաց լսում և քննարկում (այսուհետ քննարկում)։Նիստը վարեց Գյումրի համայնքի ղեկավարին փոխարինող Ավետիս Առաքելյանը:
Հանրային քննարկման թեման՝ 
«Հայաստանի Հանրապետության Շիրակի մարզի Գյումրի համայնքի 2026թ.-ի տարեկան աշխատանքային պլանը հաստատելու մասին» Գյումրի համայնքի ավագանու որոշման նախագիծ ։
Ավետիս Առաքելյան
1. Հարգելի գործընկերներ, 
Տեղեկացնեմ, որ համաձայն կարգի, հանրային քննարկման մասնակիցը քննարկման դրված հարցերի վերաբերյալ կարող է ուղղել հարցեր, իր առարկություններն ու առաջարկությունները հնչեցնել բանավոր ձևով կամ՝ դրանք գրավոր տեսքով ներկայացնել հանրային քննարկման քարտուղարին։ Մասնակցիները կարող են իրենց առարկություններն ու առաջարկությունները ուղարկել Համայնքապետարանի պաշտոնական էլեկտրոնային հասցեին՝ gyumri@gyumri.am կամ գրավոր տեսքով ներկայացնել քննարկման քարտուղարին քննարկման ավարտից հետո՝ հնգօրյա ժամկետում։
	Այնուհետև Գյումրի համայնքի ղեկավարին փոխարինող Ավետիս Առաքելյանը զեկույցի ներկայացման համար հրավիրեց Գյումրու համայնքապետարանի աշխատակազմի ծրագրերի և արտաքին կապերի բաժնի առաջատար մասնագետի ժամանակավոր պաշտոնակատար Մադլենա Հարությունյանին:

Մադլենա Հարությունյան
1. Հարգելի գործընկերներ,
Հիմք ընդունելով Տեղական ինքնակառավարման օրենքը բյուջեի հետ միասին պետք է հաստատվի նաև Տարեկան աշխատանքային պլանը, որը կազմվում է հնգամյա զարգացման ծրագրի հիման վրա: Համայնքի տարեկան աշխատանքային պլանում ընդգրկվում են համայնքում իրականացվող համայնքի բյուջեից և այլ աղբյուրներից ֆինանսավորվող, ինչպես նաև ֆինանսավորում չպահանջող բոլոր ծրագրերը, այդ թվում՝ համայնքի ենթակառուցվածքների պահպանման, շահագործման և զարգացման, համայնքային ծառայությունների մատուցման, հիմնական միջոցների կառավարման, մարդկային ռեսուրսների կառավարման, ինչպես նաև միջազգային կազմակերպությունների ներդրումային, քաղաքացիական հասարակության և մասնավոր հատվածի աջակցությամբ և այլ ծրագրեր:Համայնքի տարեկան աշխատանքային պլանը համայնքի ծրագրային այն փաստաթուղթն է, որը սահմանում է տվյալ տարվա ընթացքում տեղական ինքնակառավարման մարմինների կողմից կամ նրանց մասնակցությամբ համայնքում իրականացվող բոլոր ծրագրերը և միջոցառումները: Գյումրի համայնքի 2026 թվականի Տարեկան աշխատանքային պլանը մեր քաղաքի զարգացման կարևորագույն ուղեցույցն է։ Այն ոչ միայն ամփոփում է հնգամյա ռազմավարության ընթացքը, այլև հստակեցնում է այն առաջնահերթությունները, որոնք ուղղված են մեր բնակիչների սոցիալական ապահովության, քաղաքաշինական բարեփոխումների և զբոսաշրջային ներուժի լիարժեք օգտագործման վրա։
Այս տարվա պլանում առանձնահատուկ տեղ է հատկացված սոցիալական բնակարանաշինությանը։Գյումրիի բնակչության մի զգալի հատված դեռևս ապրում է անբավարար պայմաններում, և մեր առաջնահերթություններից է ապահովել նրանց արժանապատիվ բնակարանային պայմաններ։ Բնակելի շենքերի վերակառուցման, պատշգամբների և ձեղնահարկերի վերանորոգման ծրագրերը ոչ միայն լուծում են սոցիալական խնդիր, այլև նպաստում են քաղաքի ընդհանուր ճարտարապետական կերպարի վերականգնմանը։ Սա ուղիղ ներդրում է մեր բնակիչների կյանքի որակի բարձրացման գործում։
Քաղաքաշինության ոլորտում նախատեսված են լայնածավալ աշխատանքներ՝ փողոցների բարեկարգում, մայթեզրերի թեքահարթակների կառուցում, լուսավորության համակարգերի սպասարկում և նոր կանաչ տարածքների ստեղծում։ Այս քայլերը Գյումրին դարձնում են ավելի հարմարավետ և անվտանգ քաղաք, որտեղ յուրաքանչյուր բնակիչ կարող է ազատ ու վստահ շարժվել։
Զբոսաշրջության զարգացման համար ենթակառուցվածքների բարելավումը մեր ռազմավարության առանցքային ուղղություններից է։Պատմամշակութային հուշարձանների վերականգնումը, հանրային տարածքների՝ շատրվանների, պուրակների և թանգարանների վերակառուցումը, ինչպես նաև պատմական կենտրոնի վերականգնումը, Գյումրին դարձնում են միջազգային զբոսաշրջության գրավիչ կենտրոն։ Զբոսաշրջիկները գալիս են ոչ միայն տեսնելու մեր մշակութային ժառանգությունը, այլև զգալու քաղաքի մթնոլորտը, իսկ այդ մթնոլորտը ձևավորվում է բարեկարգ փողոցներով, մաքուր միջավայրով և մշակութային կյանքով։
ՏԱՊ-ը նաև նախատեսում է մոնիթորինգի և գնահատման հստակ մեխանիզմներ, որոնք թույլ կտան հետևել ծրագրերի իրականացման ընթացքին և ապահովել հաշվետու, թափանցիկ կառավարում։ Սա կարևոր է ոչ միայն մեր գործընկերների վստահության համար, այլև համայնքի բնակիչների վստահության ամրապնդման։
Այսպիսով, Գյումրիի 2026 թվականի ՏԱՊ-ը մեր քաղաքի սոցիալական, քաղաքաշինական և զբոսաշրջային զարգացման համապարփակ ծրագիրն է։ Այն միավորում է մեր տեսլականը՝ Գյումրին դարձնել հարմարավետ, գրավիչ և զարգացող քաղաք, որտեղ յուրաքանչյուր բնակիչ ունի արժանապատի վպայմաններ, իսկ յուրաքանչյուր հյուր՝ անմոռանալի փորձառություն։
Շնորհակալություն։
Ավետիս Առաքելյան
1. Հարցե՞ր, ելույթնե՞ր։
Լիզա Գասպարյան
1. Հնգամյա զարգացման ծրագրի հետ կապված մեր խմբակցությունը 4 առաջարկություններ էր արել, տիկին Հարությունյան։ Մեզ տեխնիկական մասն է հետաքրքրում, եթե հիշում եք Սևերսկի թաղամասի ջրահեռացման համակարգի և Արցախ թաղամասի կոմպլեքսի ծրագրերը ներգրավվեցին տեսլական մասում, իսկ մյուս երկուսը ունեն ծրագրի անձնագրեր, այսինքն՝ դրանց իրագործումը ավելի հավանական է՞։ Այստեղ ընթացակարգը ինչպիսի՞ն է, պիտի ծրագրի անձնագիր ունենանք, որ մի քիչ ավելի շոշոփելի լինի, թե սկսենք ֆինանսական միջոցներ հայթայթել։
Մադլենա Հարությունյան
1. Շնորհակալություն հարցի համար։ 2026 թվականին դեռևս նախատեսված չէ Ձեր նշած կոյուղատար համակարգի վերակառուցումը, իսկ Գորկու բակի վերանորոգումը ներառված է 2027 թվականի ծրագրում։ Կոյուղատար համակարգը շատ ուսումնասիրությունների կարիք ունի, դրա համար 2026 թվականին այդ ուղղությամբ դեռևս նախատեսված չեն աշխատանքներ։
Լիզա Գասպարյան
1. Իսկ սուբվենցիոն ծրագրին դիմելու հարցը՞ Ուսումնասիրությունների հետ կապված ասեմ, որ մենք բավականին խորը ուսումնասիրել ենք կոյուղու համակարգը և ունենք հավաքագրված տվյալներ՝ թե ինչ խնդիրներ կան, քանի մետր խողովակաշար է անհրաժեշտ, և կարող ենք համակարգված աշխատել միմյանց հետ։ Ամեն դեպքում, 2026 թվականին չսպասե՞նք այս ծրագրին, իսկ 2027 թվականին նոր սպասե՞նք․ճիշտեմհասկանում, տիկինՀարությունյան։
Մադլենա Հարությունյան
1. Երևի թե այո։
Լիզա Գասպարյան
1. Շնորհակալ եմ։ Այստեղ աշխատանքային ծրագրում կար նաև երկաթուղայինների պալատի հետ կապված ծրագիրը։ Ուզում ենք իմանալ՝ արդյոք ունե՞նք ֆինանսական բավարար միջոցներ, ինչ միջոցներով եք պատկերացնում, որ իրականացնենք այդ ծրագիրը, որովհետև արդեն մոտենում է 40 տարին, և բոլորը խոսում են դրա մասին։



Մադլենա Հարությունյան
1. Ես գիտեմ որ համաձայնության ենք եկել <<Բալետ 2021>> հիմնադրամի հետ և ինձ թվում է ավելի հստակ տիկին Թովմասյանը կներկայացնի, հիշում եմ նա էր հանդիպում ունեցել։
Լիլիթ Թովմասյան
1. Պարոն Ղուկասյանը գրությամբ դիմել է Հայաստանի Հանրապետության կառավարությանը՝ հայտնելով իր պատրաստակամությունը համագործակցելու համար։ Այժմ սպասում ենք իրենց արձագանքին։
Լիզա Գասպարյան
1. Շնորհակալ եմ։ Եթե կարելի է, մեկ հարց էլ։ Այստեղ նաև նշված է թատերական հրապարակի շատրվանի հիմնանորոգման հարցը։ Պարոն Մալխասյանը կփաստի՝ մենք 3-4 ամիս առաջ գրություն էինք ուղարկել շատրվանի ճակատագրի հետ կապված, որովհետև այն գտնվում է կենտրոնական հատվածում՝ մշակութային կենտրոնի հրապարակում։ Մեզ աշխատակազմից պատասխանել էին, որ բյուջեն հաստատելուց հետո այս հարցը կներառվի օրակարգում։ Հիմա այս հարցով ի՞նչ նախաձեռնություններ ունենք։
Մադլենա Հարությունյան
1. Այս հարցը ներառված է 2026 թվականի տարեկան աշխատանքային պլանում, և նախատեսված է մոտավորապես 200 միլիոն դրամ, քանի որ անհրաժեշտ է հիմնանորոգել ոչ միայն շատրվանները, այլ նաև շրջակա տարածքը՝ հուշարձանների պատվանդանները, սալիկապատումը։ Բացի այդ, ցանկանում ենք, որ շատրվանը լինի «երգող» և «պարող», որպեսզի այն գրավիչ լինի նաև զբոսաշրջիկների համար։
Լիզա Գասպարյան
1. Շատ լավ շնորհակալ եմ, և ևս մեկ հարց։ Մեզ նաև հետաքրքիր է քաղաքի հատակագծի հարցը։ Հատակագծի ճակատագրի հետ կապված  ի՞նչ կա։ Իմ կարծիքով այնքան պիտի խոսենք, թրենդային դարձնենք այս թեման, որ վերջապես երկրի երկրորդ քաղաքը ունենա հատակագիծ։

Ավետիս Առաքելյան
1. Ես կպատասխանեմ։ Հատակագծի հետ կապված, եթե չեմ սխալվում, նախատեսված է 15 միլիոն դրամ։ Ես խոսել եմ պարոն Ղազարյանի հետ,
 մյուս տարի աշխատանքներ ենք իրականացնելու, որպեսզի հատակագիծը բերվի վերջնական տեսքի և ներկայացվի հաստատման։ Ցանկանում ենք, որ ամեն ինչ լինի մանրամասն, հատ-հատ ու ճիշտ, որպեսզի հետագայում թիրախային խնդիրներ չստեղծվեն։
Լիզա Գասպարյան
1. 2026-ին սպասե՞նք։
Ավետիս Առաքելյան
1. Այո, անպայման։ Այլ հարցե՞ր։ Խնդրեմ։
[bookmark: _GoBack]Պարույր Պողոսյան
1. Տիկին Հարությունյան, ինչպես նշեցիք 2026 թվակաի աշխատանքային պլանում ընդգրկված են առաջնահերթ և կարևոր ծրագրեր: Ուզում եմ հասկանալ դրանց ռիսկային մասը, օրինակ եթե ծրագրերից ինչ-որ մեկը չկատարվի կամ ուշանա, դրանց փոխարինող ի՞նչ լուծումներ եք նախատեսում:
Մադլենա Հարությունյան
1. Դե մենք փորձում ենք, նաև ներդրումային միջոցներ գտնել, որպեսզի կարողանանք լիարժեք կատարենք աշխատանքը, այդ դեպքում արդեն մոնիթորինգից կտեսնեք, որն է իրականացել և ինչ չափով: Բայց հույս ունենք, որ լիարժեք կկարողանանք 2026 թվականի  պլանը իրականացնել: Եթե բյուջեի սղության պատճառով ինչ-ինչ ռիսկեր լինեն, կփորձենք կողքից ինչ-որ միջոցներ գտնել:
Կարեն Մալխասյան
1. Ես հավելե՞մ, պարոն Առաքելյան:
Ավետիս Առաքելյան
1. Հավելեˊք:


Կարեն Մալխասյան
1. Տեսեք, տարեկան աշխատանքային պլանը, պետք է բաժանենք 2 մասի: Կան ծրագրեր, որոնք ապահովված են ֆինանսական միջոցներով, և կան ծրագրեր, որոնք ապահովված չեն: Ֆինանսական միջոցներով ապահովված ծրագրերը միանշանակ կյանքի են կոչվելու, իսկ մնացած ծրագրերը, որոնք ապահովված չեն ֆինանասական միջոցներով, այդ մասով աշխատանքներ տարվելու են և բոլորս կողքից նաև, թե մենք, թե ավագանու  խմբակցությունները մեր կապերը օգտագործելով պիտի կարողանանք դրանք կյանքի կոչել:
Ավետիս Առաքելյան
1. Այլ հարցե՞ր:
Լիզա Գասպարյան
1. Մեկ հարց էլ կարելի է, հիշեցի կարևորներից: Պարոն Մալխասյան, նոր ավտոբուսների  գործարկումից պիտի հարցնեմ: Մենք գրություն էինք ուղարկել, և պատասխանել էիք, որ շատ շուտով ոչ թե 20 համարի երթուղայինի կանգառները կավելացնեք, այլ ի ուրախություն մեզ նոր ավտոբուսները կգործարկվեն մինչև նոյեմբերի կես: Ունե՞նք ժամկետներ:
Կարեն Մալխասյան
1. Պատասխանեմ մեծ սիրով, տեսեք, Վանաձորի համայնքի ղեկավարի կողմից մեզ ուղղված գրության համաձայն, Գյումրու ավագանին ընդունեց որոշում՝ գույքը որպես նվիրատվություն ընդունելու մասին և դրանով  նաև պետք է ապահովվի գույքի ընդունման գործընթացը: Մենք հիմա այդ փուլի մեջ ենք և ավարտին դեռ չենք հասել, թղթաբանության հետ կապված որոշակի խնդիրներ կան, համապատասխան բաժնի աշխատակիցները այցելել են Վանաձոր: Մենք հաշվի առնելով ծրագրի կարևորությունը, ուզում ենքՙ որ ամեն ինչ օրենքի շրջանակներում՝ փաստաթղթերով ապահովված լինի և այս պահին այդ աշխատանքները շարունակվում են:
Ավետիս Առաքելյան
1. Հիմա կոնկրետ ավտոբուսների հետ կապված, մեքենաները բերվել են, բայց վերջնական փաստաթղթերը չկան, որ մեր բալանսին բերենք, կարողանանք մենք համարներ հանենք: Ինչպես գիտեք 5 ավտոբուս է, նաև սուբվենցիոն ծրագրերով  10 ավտոբուսների համար մրցույթ է հայտարարվել և այդպես նորմալ երթուղին կսպասարկենք: Մենք մեր մասնաբաժինը արել ենք, հիմա սպասում ենք թղթերին, որ կարողանանք պետհամարանիշներ հանենք և շահագործման ենթակա դարձնենք: Այլ հարցե՞ր, առաջարկություննե՞ր: Չկան:  Համարում եմ հանրային լսումը փակված:

Նիստին ներկա էին 93 անձինք:
